Оркестер

**Оркестер**  подрозумює меншу лєбо векшу ґрупу инструменталистох хтори вєдно виводза  музичне дїло,  компоноване лєбо обробене за состав такей ґрупи.

Саме мено  походзи зоз греческого слова *ορχηστρα* зоз хторим ше означує простор помедзи сцену и патрачох у театру у хторим ше находзи хор, музичаре инструменталисти и танцоше хтори танцовали у античних траґедийох и комедийох. У нєшкайшим смислу, тота назва за оркестер ше почала применьовац од 16. вику.

## Историйски розвой оркестра
Историйски рoзвой оркестра почина зоз першима инструменталнима ґрупами хтори настали пре потреби заєднїцкого инструменталного граня. На початку розвою инструменталней музики состав ґрупи бул найчастейше случайни – а завишел од постояцого инструменталного фонду. Кед ше ма у оглядзе тото же як були ґруповани, то були баржей камерни ансамбли и нє даяки векши оркестри.

На розвой технїки оркестри, барз уплївовал и розвой технїки граня на поєдиних инструментох. *Барок* бул важна епоха за формованє оркестрох. То час винїмкового розвиваня  смикових инструментох, час усовершованя  солистичного музикованя. Сама основа, структури и функциї, сучасного симфонийского оркестра витворени под час бечких класичарох. Йозеф Гайдн и Волфґанґ Амадеус Моцарт звекшую число дуйних инструментох у оркестру, а розбиваю ґрупу континуа, и одстранюю чембало зоз оркестра. У *Романтизму* ше применюю специфични характеристики инструментох и инструменталних ґрупох. Зоз тим дочаровюю рижнородни романтични розположеня. Можлївосци инструментох у оркестру обробел композитор Гектор Берлиоз у своїм дїлу *Наука о инструментациї*. Рихард Ваґнер докончел формованє сучасного оркестра. Вон уводзи и нови инструменти до оркестру.

## Файти оркестрох
Спрам инструментох зоз хторих є составени, оркестер може буц:

* смикови  - состої ше лєм зоз смикових инструментох. Вони ґруповани до ґрупох  перши виолини, други виолини, виоли, виолончела и контрабаси.

* дуйни – состої ше зоз дуйних инструментох (флаути, обои, кларинети, фаготи, труби, горни, тромбони (позауни)  и ище даєдни файти плехових дуйних инструментох).
* воєни - состої ше преважно зоз дуйних инструментох. Же би ше визначел ритем, додаваю ше му удерни инструменти  (бубень (добош-буґна), чинели и др.)
* симфонийски лєбо вельки оркестер (постої и филгармонийски) – состої ше зоз смикових инструментох, хторих числено єст найвецей и творя  подлогу  симфонийского оркестра, потим зоз древених дуйних инструментох  (флаути, обои, кларинети, фаґоти и їм зродни инструменти), зоз плехових дуйних инструментох (труби, горни, тромбони и ище дєдни зоз їх ґрупи) и удерни (тимпани, мали бубень-буґна, вельки бубень, чинели, трианґли, ґонґ, дзвончки и други). Попри тих инструментох, у оркестру ше по потреби  находзи и єдна, два лєбо и три гарфи, клавир и оргулї.
* оперски - состав исти як и у симфонийским оркестру, розликує ше лєм по наменки.

## Други вариянти оркестрох
Попри  горе спомнутих оркестарох, можу ше зявиц и други вариянти оркестрох, як цо то:

* Оркестер за танєц (*Jazz-band)* - векши лєбо  менши состав зоз обавязним инструментом за визначованє ритма,
* Тамбурови оркестер - оркестер составени зоз тамбурох рижних велькосцох и формох,
* Оркестер гармоникох - оркестер составени зоз гармоникох розличних велькосцох и формох, характеристикох,
* Народни оркестер - оркестер хтори  може буц рижнородного составу,
* Посмертни оркестер (оркестер за хованя) - оркестер хтори може буц розличного составу.

## Камерни оркестер
Поняце  *камерни оркестер*, подрозумює инструментални оркестер меншого  составу (од ит. *Camera*- хижа), вельо є менши од велького  симфонийского оркестру. Найчастейше го творя: перши и други виолини, виоли, виолончела, контрабаси, 2 флаути, 2 обои, 2 кларинети, 2 фаґоти, 2 горни, 2 труби и тимпани. 

Камерни оркестри можу буц рижнородного составу. Дакеди камерни оркестер лєм зоз самих смикових инструменатох. Теди ше наволує *смикови* *оркестер*. Може то буц ґрупа смикарох хторим ше додаваю даскельо други инструменти. Камерни оркестер ше часто стрета у композицийох концертного характера.

Даєдни состави ше находза на гранїци медзи *оркестром* и *камерним ансамблом*.

## Руски национални оркестер
Року 2009. наша руска заєднїца оформела по першираз векши *Национални* *оркестер* зоз класичнима инструментами. Тот оркестер мал за циль участвовац на прогрм преслави националного швета *Дзень руснацох*. Окрем же бул опотребно провадзиц хор хтори шпивал державн угимну и шветочну руску писню Браца русини, провадзел и других учашнїкох.Оркестер ше уж истого року представел нашей а и ширшей явносци. Од теди поряднє участвовал на  Централних преславох нашого Националного швета Руснацох, хтори ше орґанизую каждого року у другим месце дзе населєни и жию Руснаци.  

На початку свойого иснованя репертоар националного оркестру бул рижнородни, було виводзенє обробкох руских писньох а тиж и даскельо композициї з обласци  класичней музики. Окрем же мал на програми самостойни наступ, оркестер провадзел на цаловечаршей програми шпивачох, солистох, дуети, квартети, хор. Найчастейше  аранжмани писал, увежбовал оркестер и дириґовал наш познати музичар Мирон Сивч. После нього роботу зоз Националним оркестром превжал Мирослав Пап хтори тиж розписує одвитуюци аранжамни за їх наступ. 

## Инструменти стандардного  симфонийского  оркестру
Приказ-поставка инструментох стандардного симфонийского оркестру (спрам розпорядка  по хторим су назначени у партитури): 

## 

## Вонкашня вяза
* Национални оркестер, Обробки руских писньох 1, арр. и дириґент Мирон Сивч.
* Национални оркестер, Обробки руских мелодийох 2, арр. и дириґент Мирон Сивч.
* Национални оркестер, Обробки руских  мелодийох 3, дириґент и арр. Мирон Сивч.

## Референци

Катеґория:Музика

Катеґория:Музични термини
Катеґория:Оркестер